ויז'ן

יצירה

כאשר רצה לתקוף את קבוצת גיבורי-העל האוונג'רס, ובפרט את יוצרו המדען הנרי פים וג'אנט ואן דיין, יצר הרובוט אולטרון אנדרואיד בעל בינה מלאכותית, אותו הוא כינה בשם "סינתזואיד". אולטרון שלח את סינתזואיד להוביל את האוונג'רס לתוך מלכודת, ובמהלך משימתו הוא נתקל בואן דיין, אשר לו היא העניקה את השם "חזיון" (Vision, "ויז'ן"). סינתזואיד אימץ את השם החדש, ושוכנע על ידי ואן דיין ושאר האוונג'רס להתנגד ולפעול נגד יוצרו. ויז'ן למד כי הוא נוצר מדפוסי המוח של סיימון ויליאמס, הידוע כגיבור-העל וונדר מן, שגסס באותה עת, והחליט להפוך לגיבור-על ולהצטרף לאוונג'רס.
בתחילה, חברי האוונג'רס האמינו כי גופו של ויז'ן נוצר מהלפיד האנושי המקורי, אנדרואיד גם כן בשם ג'ים האמונד. בהמשך, נאמר להם כי שליט הזמן אימורטוס השתמש בכוחו של גביש הנצח כדי לפצל את הלפיד האנושי המקורי לשתי ישויות - אחת נותרה בגופו של האמונד, והשנייה נבנתה מחדש כויז'ן בידי אולטרון. מהלך זה היה חלק מתוכניתו של אימורטוס לטפח מערכת יחסים עבור מכשפת השני שתמנו ממנה להביא ילדים לעולם, היות שרמות הכוח שלה מרמזו שכל צאצא שתביא לעולם יסכן את קיומן של הישויות הקוסמיות ביקום מארוול.
ויז'ן נלחם עם האוונג'רס בקרבות רבים, כשבשלב מסוים אולטרון, שקם לתחייה, השתלט על גופו והפנה אותה להילחם נגד קבוצתו. בסופו של דבר, אולטרון הובס וויז'ן קיבל מחדש את חופשיותו. במהלך פועלו בקבוצה, הוא פגש במוטאנטית וונדה מקסימוף, ופיתח איתה מערכת יחסים רומנטית. לאחר זוגיות ארוכה, השניים נישאו, ובעזרת כוחותיה של וונדה, נולדו להם שני תאומים, ויליאם ותומאס.

האוונג'רס מהחוף המערבי, האוונג'רס מתפרקים

במהלך מאבקם של האוונג'רס נגד אניהילוס, ויז'ן "כבה". גם לאחר שתודעתו חזרה, הוא נאלץ להתקיים כצורה הולוגרפית, אם כי לבסוף הוא חזר לגופו, ונעשה למנהיג האוונג'רס. אירועים אלו הפכו את ויז'ן ללא יציב, ובניסיון מעוות ליצור "שלום" הוא השתלט על כל מחשבי העולם, אך בעזרת האוונג'רס שוחזר למצבו הקודם, אך הוכנס לפיקוח ממשלתי. סוכני ממשלת ארצות הברית שעברו מניפולציה בידי אימורטוס חטפו ופירקו את ויז'ן, וכאשר האוונג'רס, בסיועו של הנרי פים, בנו את גופו מחדש, וונדר מן לא אפשר להם להשתמש בדפוסי מוחו, וויז'ן הפך לבעל צבע גיר לבן וחסר כל רגש. ג'ים האמונד חזר, לכאורה, ממותו, והטיל ספק בזהותו של ויז'ן כשחשף כי הילדים שלו ושל וונדה הם למעשה שברים מנשמתו של השד מפיסטו. הילדים נספגו בחזרה אל תוך מפיסטו, מה שגרם לוונדה ללקות בשיגעון זמני. כאשר התאוששה, והיא וויז'ן נפרדו, וכל אחד החל לפעול בצוות אוונג'רס שונה.
רגשותיו של ויז'ן הוחזרו בהדרגה, בכך שאימץ את דפוסי מוחו של המדען המנוח אלכס ליפטון, והוא עבר לגוף החדש ומלא צבע, ודפוסי מוח נוספים של וונדר מן אשר הופיעו עם אלו של ליפטון שחזרו את רגשותיו של ויז'ן באופן מלא. זמן קצר לאחר התאספות האוונג'רס מחדש, ויז'ן נפגע קשה בקרב נגד מורגן לה-פיי, ושותק לכמה שבועות עד שנבנה מחדש. הוא נשאר חבר באוונג'רס, ונלחם נגד אויבים רבים, דוגמת הרוזן נפאריה, אולטרון, לגיון האל-מתים, קאנג הכובש וקנטוריון הארגמן, ועבר כמה ניסיונות, כושלים, להתפייס עם וונדה, כשבין לבין פיתח קשרים רומנטיים עם גברת מארוול ומנטיס. כאשר וונדה השתגעה, ויז'ן איבד את השליטה על גופו, תקף את האוונג'רס ופלט מתוך גופו חיילי אולטרון, עד שנהרס בידי זעמה של הענקית הירוקה.

מלחמת הכאוס, יצירה מחדש

במהלך אירועי "מלחמת הכאוס", אמאטסו מיקאבושי וצבא אלים פלשו לכדור הארץ, והרסו את ממלכת החיים לאחר המוות, מה שגרם לגיבורי-על רבים לשוב לתחייה. בעזרת כוחותיו של נייטמר, מיקאבושי הרדים את האוונג'רס, ושלח את גרים ריפר להורגם. ויז'ן, שהופתע כי חזר לחיים, הגן על האוונג'רס הרדומים, ולאחר מספר התגרויות מצד ריפר, הוא פיצץ את עצמו כדי לגרום למותו של ריפר ובכך להציל את האוונג'רס. לאחר אירועי "הפחד עצמו", איירון מן בנה מחדש את ויז'ן וצירף אותו לאוונג'רס, והחל לשלוח אותו למשימות שטח נרחבות. בנוסף, הוא פגש מחדש בענקית הירוקה וסלח לה על שהרסה אותו בעבר.
ויז'ן נסע לאוטופיה, ודרש בכעס ממגנטו את מיקומה של וונדה. כאשר סוף סוף פגש בה, עת היא הובאה לאחוזת האוונג'רס בידי ספיידרוומן וגברת מארוול, הוא דרש ממנה בכעס לעזוב. מאוחר יותר, כאשר הווירוס בו השתמשו לשם הבסתו של אולטרון התפתח לבינה מלאכותית בשם דמטריוס, ויז'ן גויס לקבוצת "אוונג'רס בינה מלאכותית" בהנהגתה של סוכנת S.H.I.E.L.D מוניקה צ'אנג, שם הוא סייע בהבסתו של דמטריוס. לאחר אירועי "הציר", ויז'ן הצטרף לאוונג'רס המופלאים במטרה למצוא את וונדה ואחיה.
במהלך אירועי "מארוול החדשה והשונה", בגלל עומס בכונן הקשיח, ויז'ן איבד לחלוטין את כל רגשותיו ומאפייניו האנושיים. הוא הצטרף לקבוצת האוונג'רס הראשית החדשה, וגרם לקרעים בין חברי הצוות ולשיבוש פעולות הקבוצה. נגלה כי גופו של ויז'ן נשלט בידי קאנג הכובש, ולאחר שאיירון מן אתחל את ויז'ן, הוא סייע לקבוצה בהבסתו של קאנג. מאוחר יותר, כאשר נער אמריקאי הושפע מהפצת ערפילי טריגן והפך לבלתי-אנושי בעל היכולת לחזות את העתיד, פרצה מלחמה בין גיבורי-העל בכל הנוגע לדרך בה יש לנצל את כוחותיו, וויז'ן הצטרף למחנה הגיבורים בהנהגתה של קפטן מארוול, אשר ראה לנכון להשתמש ביכולת על מנת למנוע מראש אירועי טרור והתקפות נבלי-על.
כחלק ממרדפו אחר אנושיות וכניסיון נוסף לחיות כבן-אנוש, ויז'ן יצר לעצמו "משפחה" - "אישה" בשם וירג'יניה, "בן" בשם וין ו"בת" בשם ויו. בעוד בתחילה חיי המשפחה נראו מזהירים, הם נתקלו במהרה בקשיים. אזרחים מקומיים התנכלו למשפחה והשחיתו את חצר ביתה, עמיתיהם התלמידים של הילדים לעגו להם והתארגן סביב המשפחה חרם, כשלבסוף גרים ריפר החליט לקחת את השנאה כלפי המשפחה צעד אחד קדימה ותקף את יושבי ביתה. הוא פצע את ויו והרתיע את וין, אך בסופו של דבר נהרג בידי וירג'יניה. וירג'יניה החליטה להסתיר את מקרה המוות, אך הסתבכה בעניין כאשר הרגה אדם נוסף אשר העלה חשדות סביב העניין. כאשר ויז'ן מצא בחצר ביתם את גופתו של ריפר וגילה אודות מותו של האדם הנוסף, הוא החליט לסייע לווירג'יניה בהסתרת שני המקרים למען "חיים שלווים" מכיוון שראה ב"משפחה" עדיפות עליונה. אירועים אלו גרמו למכשפה אגתה הארקנס לחזות כי כאוס רב עלול להתחולל בעקבות יצירתה של ה"משפחה" ויחסו של ויז'ן, ועל מנת למנוע מהדבר לקרות האוונג'רס שלחו את ויקטור מנצ'ה לרגל ולעקוב אחר המשפחה. לאחר שוין גילה, לגמרי בטעות, אותו מעשי הריגול של מנצ'ה, הוא מצא את מותו, וכאשר ויז'ן גילה אודות הדבר הוא יצא לנקמת דם, ובדרכו נלחם באוונג'רס ובבלתי אנושיים והביס אותם, אם כי לבסוף מנצ'ה נרצח בכלל בידי וירג'יניה. בסופו של דבר, וירג'יניה הודתה על פשעיה למשטרה ופוטרת את ויז'ן מאחריות, וכן גילתה כי תכנתה מחדש את דפוסי המוח של ויז'ן על מנת שיעבדו לטובתה, כך שהוא מעולם לא באמת היה חלק ממעשיה, ולבסוף היא התאבדה. לאחר כל אירועים אלו, ויז'ן פרש מפעילותו כגיבור-על, ונשאר באוונג'רס כיועץ בלבד, והחל לחיות בפרברים כאב, כשנשאר לגדל את ויו לבדו.
במהלך ניסיון ההשתלטות של ארגון הטרור הידרה על ארצות הברית בהנהגת קפטן אמריקה, ויז'ן הצטרף לצוות גיבורי-העל בקרב בוושינגטון במטרה למנוע מהם לבצע את ההשתלטות, אך יחד איתם, נכשל. לאחר מכן, הוא תוכנת מחדש בידי מדעני הארגון, והפך לחבר באוונג'רס של הידרה. במהלך הקרב הסופי בין גיבורי-העל וחיילי הארגון, ויו טיהרה את תודעתו של ויז'ן והחזירה אותו למוטב.
כאשר גראנדמאסטר וצ'לנג'ר הפכו את כדור הארץ לשדה קרב כחלק ממלחמתם הפנימית, גיבורי-העל השונים, ובניהם גם ויז'ן, הוקפאו. הוא שוחרר מאוחר יותר מהקיפאון על ידי וונדה כדי להילחם בענק הירוק, אך מצא את מותו במהלך המאבק.

האנדרואיד ויז'ן השני/"ג'ונאס"

לאחר הריסת גלגולו הראשון של ויז'ן בידי הענקית הירוקה, כאשר נתניאל ריצ'רדס הצעיר הגיע לזמן ההווה באמצעות מסע בזמן במטרה לבקש עזרה מהאוונג'רס, אך גילה כי הם מתים, הוא הוריד את מערכת ההפעלה של ויז'ן לשריונו ויצר תוכנית "אל-כשל" לגיוס קבוצה צעירה של האוונג'רס. לאחר שקאנג הכובש תקף את הצוות בעת אחת מפעולותיו, ריצ'רדס החליט לחזור לתקופת הזמן שלו והשאיר מאחור את שריונו דולק יחד עם מערכת ההפעלה של ויז'ן בעלת הבינה מלאכותית. לאחר שעבר בדיקות אימות ביטחוניות בידי איירון מן ואושר, ויז'ן החדש הצטרף לאוונג'רס הצעירים.
כאשר ממשלת ארצות הברית חוקקה את החוק לרישום מוטאנטים והעל-אנושיים, פרצה מלחמה בין גיבורי-העל, שנחלקו לשני מחנות - אלו התומכים בחוק ואלו המתנגדים לו; בתחילה, ויז'ן נמנה בצד תומכי החוק, אך בסופו של דבר, כמו רבים אחרים, עבר למחנה המתנגדים וסייע לקפטן אמריקה בקרבו הסופי נגד איירון מן. מאוחר יותר, הוא השתתף באירועי "פלישה סודית", עת שהיה מן הראשונים להגן על ניו יורק מפלישת גזע הסקרול משנה הצורה. כמו כן, בזמן המצור על אסגרד, הוא סייע לאוונג'רס במלחמתם.
מאוחר יותר, ויז'ן יצא למסע חיפוש עצמי, בו הוא העניק לעצמו את השם האנושי "ג'ונאס". לאחר מכן, הוא התוודה בפני סטאטור, בתו של איש הנמלה השני סקוט לאנג, אודות רגשותיו הרומנטיים כלפיה, ופצח עימה במערכת יחסים רומנטית. כאשר כוחותיו של ויקאן התעצמו והוא נכלא בידי האוונג'רס, הקבוצה הצעירה, בראשותו של ג'ונאס, ובסיועם של קוויקסילבר ומגנטו, הבריחה את ויקאן והשתמשה בכוחותיו על מנת לאתר את מכשפת השני, רק כדי לגלות כי היא חולה באמנזיה ומאורסת לדוקטור דום. האוונג'רס והקבוצה הצעירה תקפו את דום וצבא הרובוטים שלו, עד שאיירון לאד הצעיר הופיע, ולקח אותם אל תוך לולאת זמן, אז הצליח להשיב למכשפת השני את זיכרונותיה ולהחזירה למוטב. האוונג'רס וקבוצות האקס-מן השונות רבו על המשמורת למכשפת השני, כשבינתיים דוקטור דום יצא לזרוע הרס ברחובות ניו יורק, עד שהובס בידי סטאטור שהקריבה את חייה עבור כך. מותה של סטאטור הוביל לעצב רב בקרב הגיבורים, כשאיירון לאד הציע לקחת את גופתה לעתיד על מנת להחיותה, אם כי נתקל בהתנגדותו הנחרצת של ג'ונאס, עם כל אהבתו אליה, כשלבסוף השניים נלחמו ומצאו שניהם את מותם בקרב.